अब आपके घर आकर ही बच्चों को टीका लगाएंगे स्वास्थ्यकर्मी
अब तक आंगनबाड़ी में लगते थे टीके
घर-घर जाकर टीके लगाएंगे स्वास्थ्य कार्यकर्ता
भास्कर संवाददाता | शिवपुरी
माइक्रो प्लान के तहत स्वास्थ्य विभाग 1 जनवरी से गांव-गांव जाकर छूटे हुए बच्चों को टीके लगाएगा। इसके स्वास्थ्य विभाग ने कार्ययोजना भी तैयार कर ली है। जिले के 2170 मझरे टोलों में 50 हजार बच्चों को इसका लाभ मिलेगा। अब तक ग्रामीण क्षेत्रों और शहरी क्षेत्र में आंगनबाड़ी केंद्रों पर ही बच्चों को टीका लगाने कर जिम्मा सौंपा गया था। लेकिन शत प्रतिशत लक्ष्य हासिल न होने की वजह से 3 माह के लिए इस प्लान को लागू किया गया है।
पांच लाख टीके लगाएंगे
1 जनवरी से माइक्रो प्लान के तहत 2170 परिवारों को चिह्नित कर उनके घर जाकर हम टीकाकरण अभियान चलाएंगे। करीब 5 लाख टीके 50 हजार बच्चों को लगाए जाएंगे। इसमें उन लोगों को शामिल किया गया है, जो अब तक टीकाकरण में शामिल नहीं हो पाए हैं। डॉ.संजय ऋषीश्वर, टीकाकरण अधिकारी
जहां कहीं भी लगा हैंडपंप वहां चलेगा अभियान
स्वास्थ्य विभाग का कहना है कि जहां कहीं भी हैंडपंप लगा है, हम वहीं जाकर कैंप लगाएंगे और छूटे हुए बच्चे का टीकाकरण करेंगे। इसके लिए पीएचई से एक लिस्ट ली गई है और 2170 परिवारों को खोज निकाला गया है। यहां 50 हजार बच्चों को कुल 5 लाख टीके लगेंगे।
8 प्रकार के लगेंगे टीके
बीसीजी, हेपेटाईटिस, पोलियो, मीजल्स, पेटावेंलेंट के अलावा मीजल्स का सेकेंड डोज, डीपीटी का बूस्टर डोज, पोलियो का इंजेक्शन भी इस अभियान में बच्चों को लगाया जाएगा। अभियान में उन बच्चों को शामिल किया गया है, जिनके माता पिता उन्हें कभी आंगनवाड़ी केंद्रों पर लेकर नहीं पहुंचे हैं।
15 फीसदी आबादी, सात प्रतिशत मृत्युदर
स्वास्थ्य विभाग का कहना है कि टीके के अभाव में होने वाली गंभीर बीमारियां जैसे मीजल्स, पोलियो, हेपेटाईटिस बी से आदिवासी तबके में बच्चे ज्यादा प्रभावित हो रहे हैं। जिले में 15 फीसदी आबादी आदिवासी समुदाय की है। जिनमें 7 फीसदी शिशु मृत्युदर दर्ज की गई है।
hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva